**መደረ ህ.ወ.ሓ.ት. ኣብ ቅርዓት መቐለ ንስሓ ድዩ ወይ ፈኸራ?**

እታ ሰማይ ከተርክብ ኢላ ትመጣጠር ዝነበረት ጭፍራ ወያነ ሎሚ ከመይ ኣላ? ወግሔ ጸብሔ ኣብ መቐለ ተካይዶ ዘላ ጸረ ሰላም መድረታት ንህዝቢ ትግራይ የርብሖ ደኾን ይኸውን? ህዝቢ ኢትዮጵያ ገዲፋ፡ ነቲ ዘይሃስስ ታሪኽ ግፍዒ ሕብሪ ዓይንኻ ኣይተበረሃናን ኢላ ሃብቱ ዘሚታ ኣበሳቢሳ ዝሰጎጎቶ ደላይ ሰላም ህዝቢ ኤርትራ፡ ስዉኣት ሓርበኛታትና ንዘለኣለም ዝሰፈሩዎ መቃብራት ዝፋሕተረት ቡዳ፡ ሎሚ ኣሕዋት ኢና ትብል ዘላስ እንታይ ኮን ይኸውን ትርጉሙ? ከም ዓያሹ ድያ ቆጺራትና ወይ ሓዳጋት እዮም ኢላ ከም ልማዳ ሕድገት ክንገብረላ ትመጻደቕ ዘላ?

ኣብዚ ለንቀነ ንዕዘቦ ዘሎና ዳንከራ ወያኔ፡ ንብዓት ዓይና ደራዚ ዘይብሉ ልቕሶ ደብረጽዮንን ጉጅልኡን፡ ህዝቢ ትግራይ ተለዓል፡ ምሕዝነት ፕ/ኢሰያስን ዶ/ኣቢይን ንጥፍኣትካ እዩ፡፡ መንግስቲ ኤርትራ ትግራይ ገዲፉ ናብ ሽዋን ጎንደርን ዝኸይድ ዘሎ ንህወሓት ንምጥፋእ እዩ። ህወሓት እንተጠፊኡ ህዝቢ ትግራይ ከምቲ ኣብ ግዜ ደርጊ ዝተጨፍጨፎ ህዝቢ ኣምሓራ ክደግመካ እዩ፡ ጅግንነት ኣቦታትካ ውረስ ተለዓል እናተባህለ ንህዝቢ ትግራይ ብፍላይ ንመንእሰያት ተጋሩ ናይ ጥፍኣት መለኸት ዝነፍሓሉ ዘሎ እዋን፡ ንረብሓ መን ኮን ይኸውን? ጃንዳ ኣብቲ ንደርጊ ንምስዓር ዝተገብረ ቃልሲ ናይ ህዝባዊ ግንባር ላዕለዋይ ኢድ ዝነበሮ ግደ ክሒዳ ብሓይላ ስልጣን ከምዝሓዘት ትዛረበሉ ዘላ እዋን ‘’ከም ቀደም እመስለክን ውሕጅ ይወስደክን’’ ከምዝበሃል ሃሱሳትን ኣግኣዝያንን ከም መተካእታ ህዝባዊ ግንባር ወሲዳ ትሰርሓሉ ከም ዘላ ንማንም ኤርትራዊ ይኹን ኢትዮጵያዊ ስዉር ኣይመስለንን።

ወያኔ ከም ዓንዲ ሕቖ ክኾና ትጸጋግዖ ዘላ ምስ መንግስቲ ሱዳን እዩ። ምስ ስርዓት ኢትዮጵያ ኣብ ብረታዊ ጎንጺ ምስ ትኣቱ ደጀና መሬት ሱዳን ክኸውን ትሓስብ ከም ዘላ ምስጢር ኣይኮነን። እዚ ከኣ ኣብ ክንዲ ናይ ሰላም መስርሕ ትጎዓዝ ሰላም ንምዝራግ ዝግበር ዘሎ ጥጅእ እዩ። ኣብ መጀመርታ 2018 ዓ.ም. ንኤርትራ ንምድኻም ኣብ ሱዳን ከባቢ ከሰላ ውሽምነት ምስ ወተሃደራት ሱዳን ብምፍጣር፡ መንግስቲ ግብጺ ኣብ ማዓስከር ሳዋ ኣሎ ዝብል ነፍሕታት እኹል መንጸብረቕታ’ዩ። መንግስቲ ኤርትራ ግን ዝዛረቦን ዝሰርሖን ስለ ዝፈልጥ ነቲ ናይ ዓፍራ ወረ ዋጋ ኣይሃቦን። ሕጂውን ብግህዶ ነቤይ ቀይሕ ባሕሪ እቕረ በለልና ኣብ ክንዲ ትብል፡ ፕ/ኢሰያስ ዝቐርቦ ህዝቢ ትግራይ ገዲፉ ንዓደምሓራ ይመላለስ ኣሎ ክትብል ከብዳ ተሓሚሳ። ምምሽኻን ኣባይ ጸሃየ ኣብ መደብ BBC Tigringa ክስማዕ ይከኣል።

ፈደራላዊ መንግስቲ ኢትዮጵያ ሰረቕቲ ክኣስር ምስ ጀመረ መራሕቲ ወያነን ሰዓብታን ካብቶም ቀንዲ ብዘይ ረሃጽሉ ዝሃብቶሙ ስለ ዝኾኑ ንተጋሩ ዘተኮረ ፖሎቲካዊ ተልእኮ ዘለዎ ናይ ምእሳር ስጉምቲ ይውሰድ ኣሎ ክብሉዮም ንህዝቢ ትግራይ ተለዓል ዝብልዎ ዘለዉ። እቲ ዘገርም ግን እዚ ኣብ ሰላማዊ ሰልፊ ወጺኡ ጸረ ለውጢ ሆሆ ዝብል ዘሎ ህዝቢ፡ ስለምንታይ መራሕቲ ወያኔ ካብ ሜዳ መጺኦም ክንዲ ተዓጻጻፊ ሃብቲ ሸኽ ኣላሙዲን ከጥርዩ ኪኢሎም ኢሉ ዘይምሕታቱ እዩ። ብኻልእ ወገን ወያኔ ንህዝቢ ትግራይ ብካልኦት ህዝብታት ኢትዮጵያ ከም ዝጽላእ ይገብሮ ኣሎ። ተጋሩ ንብረቶም ዛሕዚሖም ካብ መብዛሕትኡ ሰፈራት ኢትዮጵያ ሃሃዲሞም ናብ ትግራዮም ይእከቡ ኣለዉ። መን ዝፈጠሮ ኣበሳዩ ኢሎም ምሕታት ግን ኣይከኣሉን፡ እንታይድኣ ንስልጣን ሃብትን ዓመጽቲ መራሕቲ ህወሓት ክከላኸሉ ይረኣዩ። ህወሓት ኣብ ደሞክራሲያዊ መትከላት ዘይኣምን መሪሕነት እዩ። ዘመናዊ መስፍናዊ ስርዓት፡ ብስም ደሞክራሲ እናሸቀጠ ንረብሓኡ ዝሰርሕ ገባቲ ጉጅለ እዩ፡፡ እቲ ቀጺሉ ክወስዶ ዝሓስብ ስጉምቲ ኣብ ክንዲ ብቕጥፈቱ ኣብ ሕጊ ቀሪቡ ፍርዱ ዝቕበል፡ ንህዝቢ ትግራይ ብምድንጋር ፈደራላዊ መንግስት ጸላኢ ህዝቢ ትግራ’ዩ። ካብ ምስኡ ምንባር ትግራይ ብዓንቀጽ 39 ዘፍቅዶ መሰረት ምንጻል ይሕሻ ኣብ ዝብል ሓሽውየ ኣእቲኻ ንህዝቢ ተስክሮ፡ትግራይ ካብ ኢትዮጵያ ትንጽላ፡ ብሕጊ ከይተሓተትካ ትነብር ዝብል ፍልስፍና ጭፍራ ትግራዎት ክነቕሑሉ ይግባእ። ኣብ ትግራይ ተተኺሉ ዘሎ ንብረታት ካብ መላእ ኢትዮጲያ ዝተዘምተ ስለ ዝኾነ ህዝቢ ኢትዮጵያ ደቂሱ ዝሓድር ኣይመስለንን።

እቲ ደብረጽዮን ኣብ ተደጋጋሚ መደርኡ ከስምዖ ዝወርሔ፡ ህዝቢ ኤርትራ ሓውና እዩ ኣብ ትግራይ ከምድላዩ ክመላለስን ክነብርን ብታሕጓስ ንቕበሎ፡ ብፍላይ መንእሰያት ኤርትራ ኣብ ትግራይ ነጻ ትምህርቲ ክንህቦም ኢና ዝብሎ ዘሎ፡ ሎሚ ኣብ በዓል መቐለ ዝዝረብ ዘሎ፡ ተጋሩ ተኻሒስና ቀደም ኣደታትና ኣብ ኤርትራ ከደምትን፡ ባሪስታታትን፡ ኣቦታትና ረፋዓትን ፈለጽቲ ዕንጨይትን ኔሮም። ሎሚ ኤርትራውያን ባሪስታታትን ከደምትናን ኮይነን፡ ደቂ ተባዕትዮ ድማ ረፍዓት ኮይኖም፡ ዕድመ ንህወሓት ይብሉ ኣለዉ። ሓቆም እዮም። ‘ንህቢ እናራኣየ ኣብ ሓዊ ይኣቱ’’ ከም ዝበሃል ክብሪ ኤርትራውነት ዓኽ ትፎእ ኢሎም/ለን ዝተፍእዎ/ኦ ስለ ዝረኸቡ እዮም። እዚ ወያነ ከም ገጸበረከት ኣምሲሉ ዝዛረበሉ ዘሎ መንእሰያት ኤርትራ ዓዶም ገዲፎም ክኹብሉሉ ዝዕድም መደረታት፡ ንኤርትራዊ ሓይሊ ንምድኻም ከም ዝኾነ ኩልና ኤርትራውያን ክንነቕሓሉ ይግብኣና። ምስ ወያነ ገና ኣብ ኲናት ከም ዘለና ክዝንጋዕ ኣይግባእን። ዕጥቃዊ ኣተሓሳስባና ኩሉ ግዜ ከነበርኽ ይግብኣና። ምስ ፈደራላዊ መንግስቲ ኢትዮጵያ ብዶ/ ኣቢይ ኣሕመድ ዝምራሕ ዘሎ ሓቢርና ክንሰርሕ ንረብሓ ህዝብታት ቀርኒ ኣፍሪቃ ምዃኑ ምሉእ እምነት ከነሕድር መድረኽ ዝጠልቦ ሓቂ እዩ።

ንሕና ኤርትራውያን ብታሪኽ ቀዳሞት ጀጋኑ ኣቦታትናን ኣቦሓጎታትናን፡ ኣደታትናን ዓባያትናን ንኾርዕ። ብታሪኽ ገድልናን ተጋደልትናን ንሕበን። በቲ ከይተሓለለ ብቅንዕና ዝመርሕን ዘገልግልን ጓሳ ህዝቢ ዝኾነ መንግስትና ኣፍልብና ነፊሕና ንኸይድ። እዚኦም ኩሎም ሳላ ካብ ንእስነቶም ኣትሒዞም ሃገር ወይ ሞት ስለ ዝበሉ ኤርትራዊ መንነት ክብሩ ረኺቡ፡ መሰሉ ዝተሓለወ። እቲ ዝሓለፈ ታሪኽ ህያው ኮይኑ ክነብር እዚ ሕጂ ዘሎ መንእሰይ ተረካብ ሕድሪ ከም ምዃኑ መጠን ናይ ጽንዓትን ትብዓትን ብቑዕ ኣብነት ክኸውን ኣለዎ። ጸላእትና ሃገርና ንምርማስ ዓላማ ጌሮም ዝቃለሱና ዘለዉ መንእሰያትና ንምግጋይ፡ ብረብሓ ዘይብሉ መብጽዓታት ምትላል፡ ምድንጋርን እዩ። ወያኔ ክሳብ ኣብ ስላጣን ክልል ትግራይ ዘሎ ህዝቢ ተግራይ ኣይረብሕ፡ ኩነታት ኢትዮጵያ ዋላኳ ኣይገታእ እምበር ምትዕንቓፋት ከም ዘጋጥሞ ንርእዮ ኣሎና። እንተ እቲ ኣብ ሞንጎ ሶማል፡ ኤርትራ፡ ኢትዮጵያን ተፈጢሩ ዘሎ ግስጋሰ ሰላም ብሕልሚ ወያነ ክጭወዩ ማለት ናይ ዓያሹ ወይ ኩነታት ብግቡእ ክመዝኑ ናይ ዘይክእሉ ኣተሓሳስባ’ዩ።

**ኣብ መደምደምታ**፡ ኩልና ኤርትራውያን ኣትሪርናን ኣተኲርናን ክንከታተሎን ክንምክቶን ዘለና ወያኔ በቲ ሕሱር ፖሎቲክኣ ስለ ዝተረመሰት፡ ከም ሓድሽ ሜላ ክትጥቀመሉ ጀሚራ ዘላ ምምጽዳቕ ዝዓይነቱ፡ ካብ ህዝቢ ኢትዮጵያ ንሕና ብኹሉ ሸነኻት ንቀርበኹም፡ ንሕና ንዳወበኩም፡ ብዘርኢ ንቀራረበኩም፡ መበቆልና ሓደዩ፡ ተዋሊድና ኢና፡ ኣብ ማርያምጽዮን ኣኽሱም ብዙሓት ኤርትራውያን ኣህዋትናን ኣሓትናን ነጊዶምና፡ ብዙሓት ኤርትራውያን መንእሰያት ብነጻ ነምህሮም ኣሎና፡ ፕ/ኢሰያስ ክመጸና ንደሊ ኢና ኣብዩና እምበር፡ ምስ ኤርትራውያን ኣህዋትና ሰላም ኢና ንደሊ፡ ዶ/ኣቤይ ቀዲሙና ኮምኡውን ኣብ ውሽጢ ህወሓት ዘይምርድዳእ ስለ ዝጸንሓና እምበር ንሰላም ምስ ኤርትራ ክንሰርሓሉ ጸኒሕና ኢና ዝብል ከይደቀሱ ዝሓልሞ ሕልምታት ኣንፈቱ ናበይ ዘምርሕ ምዃኑ ነስተብህለሉ። ጃንዳ ክሳብ ትመውት ወይ ብዝፈጸመቶ ገበን ብሕጊ ትቕየድ ጸረ ሰላምና ካብ ምስራሕ ከምዘይተዕርፍ ቱኩራት ክንከውን ኣሎና።

ሰማእታትና ዘልኣለም ኣብ ልብና ዓወት ንሓፋሽ ገብረንጉስ መስመር